Nordisk Film Kino

Nordisk Film Kino AS (tidligere Oslo Kino AS, og før det Oslo Kinematografer AS) er Norges største kinokjede og driver i dag 21 kinoer over hele landet. Virksomheten har røtter tilbake til 1926, og ble organisert som et kommunalt eid aksjeselskap 8. desember 1997. Den 4. april 2013 ble selskapet solgt til det danske mediekonsernet Egmont Nordisk Film. Totalt består kinohusene av 65 saler med over 10 000 seter. Nordisk Film Kino sysselsetter rundt 350 ansatte.

Nordisk Film Kino tar imot 3,2 millioner årlige besøkende. Nordisk Film Kino er en del av Nordisk Film, som eies av Egmont, et av Skandinavias største mediekonsern, med over 5000 ansatte i mer enn 30 land. Som stiftelse har Egmont siden 1920 støttet veldedige formål rettet mot barn og unge.

Selskapets motto er: We bring stories to life.

 Nåværende drift 
+Kinoer i drift av Nordisk Film Kino per. 2023KinoAntall SalerOmrådeEtablertColosseum kino4Oslo1928Ringen kino6Oslo1939Klingenberg kino4Oslo1938Saga kino6Oslo1934Vika kino4Oslo1997Gimle kino1Oslo1939Symra kino2Oslo1965Asker kino5Asker2004Hønefoss kino3Hønefoss2005Drammen kino6Drammen2001Askim kino1Indre Østfold1938Kilden kino9Tønsberg1957Horten kino4Horten1936Halden kino3Halden2021Arendal kino4Arendal1938Kristiansand kino7Kristiansand1967Farsund kino2Farsund1955Lagunen kino9Bergen2019Kristiansund kino2Kristiansund1964Verdal kino2Verdal2003Sarpsborg kino3Sarpsborg1916

 Historikk 
Oslo Kinematografer var et kommunalt selskap som drev kinoene i hovedstaden fra 1926 til 2013, med monopol på kinodrift gjennom Kinoloven av 1913. Selskapet bygde og moderniserte en rekke av Oslos største kinoer, blant annet Saga, Klingenberg, Colosseum og Gimle, og overskuddet ble brukt til kultur- og samfunnsformål som Vigelandsmuseet, Munchmuseet og Oslo Konserthus.

Da Oslo Kinematografer ble etablert i 1926, fikk kommunen monopol på kinodrift i hovedstaden. Begrunnelsen var både økonomisk (inntektene gikk til kultur og idrett) og moralsk (kontroll over filmens innhold).

Colosseum kino åpnet i 1928 og ble regnet som Europas største kino. Etter en brann i 1963 ble bygget reist på nytt, og det enorme kuppeltaket gjør den fremdeles til en av Oslos mest kjente kinoer.

I 1951 hadde Oslo Kinematografer sitt absolutte toppår med 8,8 millioner besøkende – det tilsvarte på den tiden flere enn 20 kinobesøk per innbygger i Oslo.

I 1965 åpnet Symra kino på Lambertseter som Norges første drabantbykino. Dette markerte en ny epoke der kinosalen ble flyttet fra sentrum til boligområdene.

 Omorganisering og navneskifte 
I perioden 1980-1990 ble kinoene gradvis ombygget til kinosentre. Hensikten var å kunne tilby et bredere utvalg filmer og å kunne tilby filmvisninger for ulike målgrupper samtidig. Selskapet ble organisert som aksjeselskap i 1997 og fikk navnet Oslo Kino AS i 2007.

Oslo Kino var Norges største kinovirksomhet og drev syv kinoer i hovedstaden: Colosseum, Gimle, Klingenberg, Ringen, Saga, Symra og Victoria (nå Vika). Gjennom datterselskapet Norsk Kinodrift AS ble det i tillegg driftet ni kinoer utenfor Oslo – i Asker, Askim, Halden, Horten, Hønefoss, Kristiansund, Sarpsborg, Tønsberg og Verdal. Til sammen besto virksomheten av 65 saler med rundt 12 000 seter.

 Nedlagte kinoer 
Gjennom historien har Oslo Kino drevet en lang rekke kinoer rundt om i byen som senere er blitt nedlagt. Blant disse finner vi Casino kino, Edda kino, Eldorado kino, Felix kino, Filmteateret, Frogner kino, Jarlen kino, Carl Johan Teatret, Kinopaleet, Nordstrand kino, Palassteatret, Parkteatret, Ringen kino på Carl Berners plass, Rosenborg teater, Scala kino, Sentrum kino, Sinsen kino, Soria Moria kino, Stovner Amfi, Ullevål kino, Victoria Teater og Verdensteatret.

I 2010 utvidet selskapet med oppkjøpet av reklameselskapet Media Direct Norge. I 2013 ble Oslo Kino solgt til Nordisk Film Kino.

 Oslo Kinematografer som filmprodusent 
I perioden 1947 til 1982 produserte Oslo Kinematografer ca. 180 kortfilmer, som vi dag kjenner som Oslofilmene. Hensikten med oslofilmene var å sikre dokumentasjon av Oslos miljøer og historiske utvikling, og resultatet ble en samling historisk filmer med helt enestående verdi, både i en byhistorisk, kommunalhistorisk og filmhistorisk sammenheng.Oslo byarkivs katalog over oslofilmene.

Kinodirektører
 Jane Oslington Strande 2024-
 Jannicke Haugen 2014-2023
 Geir Bergkastet 2006–2013
 Cecilie Trøan (kst) 2005–2006
 Ingeborg Moræus Hanssen 1993–2005
 Eivind Hjelmtveit 1975–1993
 Arnljot Engh 1958–1975
 Theodor Rosenquist 1955–1958
 Kristoffer Aamot 1945–1955
 Birger Ilseng 1944–1945
 Einar Schibbye 1942–1944
 Berg-Jæger 1940–1942
 Kristoffer Aamot 1934–1940
 Jens Christian Gundersen 1926–1933

Mest sette filmer

Totalt
1. Sound of Music (1965), 681 000 besøkende
2. Flåklypa Grand Prix (1975), 650 000 besøkende
3. Windjammer (1958), 421 000 besøkende
4. Tatt av vinden (1953), 420 000 besøkende
5. My Fair Lady (1965), 350 000 besøkende
6. Operasjon Løvsprett (1962), 308 000 besøkende

 Referanser 

 Eksterne lenker 

  Artikler om Oslos kinoer hos Oslo byarkiv 
  Artikler om Oslos kinoer i tidsskriftet Tobias fra Oslo byarkiv
  Artikler om Oslo kinematografer i bloggen til Oslo byarkiv

Kategori:Norske medieselskaper

Kategori:Næringsliv i Oslo
Kategori:Selskaper etablert i 1926
Kategori:Opphør i 2014